Document ID: 32006R1423

A BIZOTTSÁG 1423/2006/EK RENDELETE
(2006. szeptember 26.)
Bulgária és Románia vonatkozásában a mezőgazdasági kiadások terén a megfelelő intézkedések mechanizmusának létrehozásáról
AZ EURÓPAI KÖZÖSSÉGEK BIZOTTSÁGA,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak 37. cikkére,
mivel:
(1)
A csatlakozási okmány 2. cikke értelmében az intézmények által a csatlakozás előtt elfogadott jogi aktusok rendelkezései Bulgáriára és Romániára nézve kötelezőek, továbbá az alapszerződésekben és az említett okmányban megállapított feltételekkel alkalmazandók ezekben az államokban.
(2)
A csatlakozási okmány 37. cikke felhatalmazza a Bizottságot, hogy megfelelő intézkedéseket hozzon abban az esetben, ha Bulgária vagy Románia nem teljesíti a csatlakozási tárgyalások keretében vállalt kötelezettségeit, és ez a belső piac működését súlyosan sérti vagy ilyen sérelem közvetlen veszélyével fenyeget.
(3)
A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendelet (1) 17. cikke a tagállamok számára integrált igazgatási és ellenőrzési rendszer (a továbbiakban: IIER) létrehozását írja elő.
(4)
Csatlakozásuk időpontjától kezdődően Bulgáriával és Romániával szemben elvárás, hogy legyen IIER-ük az ezen államoknak juttatott közösségi mezőgazdasági támogatás jelentős részének ellenőrzése érdekében. A Bizottság a Bulgária és Románia által az e rendelet elfogadásának időpontjáig szolgáltatott információk alapján, valamint saját ellenőrzései alapján azt a következtetést vonta le, hogy ezekben az államokban valós kockázatok merültek fel az IIER létezését és működését illetően.
(5)
Bulgáriában vagy Romániában az IIER súlyos hiányosságai olyan helyzetet idéznének elő, amelyben az e rendszer keretében ellenőrizendő mezőgazdasági támogatások kifizetése nem, vagy nem megfelelően lenne ellenőrizhető. Ezért komoly kockázatot jelentene, ha a mezőgazdasági támogatásra akár részben, akár egyáltalán nem jogosult termelők így a közösségi jogszabályokban előírtakhoz képest előnyösebb helyzetbe kerülnének. Az IIER keretében ellenőrzött, a közvetlen kifizetésekre és vidékfejlesztésre fordított kiadások összege mindkét állam esetében a mezőgazdasági összkiadások hozzávetőleg 80 %-át fogja kitenni, vagyis többszáz millió eurót, ami jól mutatja, hogy a közös agrárpolitika e két országban való bevezetése és a Közösség belső piacának megfelelő működése érdekében mennyire fontos a jól működő IIER megléte. Mivel az előnyösebb helyzet és a szóban forgó összegek valószínűsíthetően hatással vannak a mezőgazdasági termékek belső piacon folytatott kereskedelmére, e piac működésének súlyos megsértését jelentő közvetlen kockázatot idéznének elő.
(6)
Ezt a kockázatot nem lehet megfelelően kezelni kizárólag a közös agrárpolitika finanszírozásáról szóló, 2005. június 21-i 1290/2005/EK tanácsi rendelet (2) 17. és 27. cikkének alkalmazásával, figyelembe véve az e rendelkezésekben előírt rendszerek és eljárások jellegét. Ezért szükséges a csatlakozási okmány 37. cikkében foglaltakhoz folyamodni, amely lehetővé teszi a Bizottság számára, hogy meghozza a kockázat felszámolását célzó megfelelő intézkedéseket.
(7)
A csatlakozás után mind Bulgáriának, mind Romániának független szerv jelentése alapján kell nyilatkozatot tennie a Bizottságnak arról, hogy IIER-rendszerük létezik-e és működik-e. Hiányosságok esetén a szóban forgó államoknak haladéktalanul pótolniuk kell azokat.
(8)
Amennyiben Bulgária és Románia nyilatkozata, illetve a független szerv jelentése vagy saját ellenőrzései során tett megállapításai alapján a Bizottság azt a következtetést vonja le, hogy a hiányosságok olyan súlyosak, hogy káros hatással vannak az IIER alá tartozó mezőgazdasági kiadások kezelésére és ellenőrzésére szolgáló átfogó rendszer megfelelő működésére, és ennélfogva megmarad a belső piac működésének súlyos megsértését jelentő közvetlen kockázat, egyéves időtartamra átmenetileg csökkentenie kell az 1290/2005/EK rendelet 14. és 26. cikke értelmében Bulgáriának és Romániának folyósítandó havi és időközi kifizetéseket. Az átmeneti csökkentésnek meg kell felelnie annak a százalékos aránynak, amelyet a Bizottság saját iránymutatásaival összhangban a megfelelelőségi vizsgálattal összefüggésben szokott alkalmazni abban az esetben, ha valamely tagállam ellenőrzési rendszere súlyos hiányosságokat mutat, és bizonyítékok vannak széles körben elterjedt szabálytalanságokra. Az átmeneti csökkentés ahhoz szükséges, hogy az érintett államot rábírják IIER-rendszere hiányosságainak pótlására a szabálytalan kifizetések és csalárd gyakorlatok megelőzése vagy felderítése, a jogosulatlanul elköltött összegek visszafizetése, és ezáltal a közösségi belső piac működésének súlyos megsértését jelentő közvetlen kockázat felszámolása érdekében.
(9)
A Bizottságnak tizenkét hónap elteltével felül kell vizsgálnia, hogy továbbra is alkalmazza-e a havi és az időközi kifizetések átmeneti csökkentését.
(10)
Az átmeneti csökkentést csak az olyan támogatási intézkedések tekintetében kell alkalmazni, amelyek irányítása és ellenőrzése az IIER-en keresztül történik.
(11)
Az átmeneti csökkentést az 1290/2005/EK rendelet 31. cikkében említett megfelelőségi vizsgálattal összefüggésben kell nyomon követni, és az nem sértheti az ebben az összefüggésben meghozandó határozatokat,
ELFOGADTA EZT A RENDELETET:
1. cikk
(1) A csatlakozást követő harmadik hónap végéig Bulgáriának és Romániának miniszteri szinten kell nyilatkoznia a Bizottságnak arról, hogy:
a)
az 1782/2003/EK rendelet 18. cikkében említett integrált igazgatási és ellenőrzési rendszer (a továbbiakban: IIER) elemeit létrehozták-e a területükön a vonatkozó közösségi jogszabályokkal összhangban, a Bulgáriában és Romániában alkalmazandó támogatási rendszerek irányításának és ellenőrzésének megfelelő mértékben;
b)
az IIER és az e rendelet 3. cikkben említett támogatások pontos kifizetésének biztosításához szükséges többi elem működik-e a területükön.
(2) Az (1) bekezdésben előírt nyilatkozatot a szükséges szakértelemmel rendelkező, valamint az 1290/2005/EK rendelet 6. cikkének (1) és (3) bekezdésében említett kifizető ügynökségtől és koordináló szervtől független szerv által összeállított jelentés alapján kell elkészíteni. Bulgáriának és Romániának is ki kell jelölnie a jelentést átadó szervet.
A jelentésnek az (1) bekezdésben előírt feltételek teljesítésére vonatkozó véleményt kell tartalmaznia. A jelentést a Bizottság számára hozzáférhetővé kell tenni.
2. cikk
(1) A Bizottság határozatot hoz az 1290/2005/EK rendelet 14. és 26. cikkében említett havi és időközi kifizetések 25 %-os átmeneti csökkentéséről, ha az e rendelet 1. cikkében említett nyilatkozat vagy jelentés, illetve a saját ellenőrzései során tett megállapítások alapján - és azt követően, hogy az érintett tagállamnak ésszerű határidőt adott észrevételei megtételére - arra a következtetésre jut, hogy:
a)
Bulgária és Románia az 1. cikk (1) és (2) bekezdése szerinti kötelezettségeinek nem tesz eleget;
b)
az 1. cikk (1) bekezdésének a) pontjában említett elemek létrehozása elmaradt;
c)
az 1. cikk (1) bekezdésének a) pontjában említett elemek létrehozása ellenére az IIER vagy a 3. cikkben említett támogatások pontos kifizetésének biztosításához szükséges többi elem olyan súlyos hiányosságokat mutat, hogy káros hatással van az egész rendszer megfelelő működésére.
Bulgária és Románia minden szükséges intézkedést meghoz bármely feltárt hiányosság azonnali pótlására.
(2) Az átmeneti csökkentést a 2007. december 1. és 2008. november 30. között teljesített havi és időközi kifizetések tekintetében kell alkalmazni.
(3) A Bizottság az átmeneti csökkentést további tizenkét hónapos időszakokra hosszabbítja meg, ha az (1) bekezdésben említett feltételek közül egy vagy több továbbra is fennáll.
(4) Az átmeneti csökkentés nem sértheti az 1290/2005/EK rendelet 17. és 27. cikke szerinti csökkentéseket vagy felfüggesztéseket.
3. cikk
A 2. cikkben előírt átmeneti csökkentést a következő intézkedések alapján nyújtott támogatásra vonatkozóan kell alkalmazni:
a)
az 1782/2003/EK rendelet 143b. cikkében az új tagállamok gazdálkodói számára előírt átmeneti egyszerűsített jövedelemtámogatás, vagy az említett rendelet III. és IV. címében említett támogatási rendszerek;
b)
az 1782/2003/EK rendelet 143c. cikkében előírt kiegészítő nemzeti közvetlen kifizetések, amennyiben azokat a csatlakozási okmány VIII. melléklete I. szakaszának E. alszakasza alapján finanszírozzák;
c)
az 1698/2005/EK tanácsi rendelet (3) 36. cikke a) pontjának i-v. alpontjában és 36. cikke b) pontjának i-v. alpontjában előírt kifizetések, kivéve az ugyanezen rendelet 39. cikkének (5) bekezdésében, valamint 36. cikke b) pontjának i. és iii. alpontjában a létesítési költségekkel összefüggésben említett intézkedésekhez kapcsolódó kifizetéseket.
4. cikk
Az e rendelet alapján hozott bármely határozat, illetve az ilyen határozat hiánya nem sértheti az 1290/2005/EK rendelet 31. cikkében említett megfelelőségi vizsgálatot.
5. cikk
Ez a rendelet kizárólag a Bulgária és Románia Európai Unióhoz való csatlakozásáról szóló csatlakozási szerződéssel együtt, annak hatálybalépése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. szeptember 26-án.

Labels: 4
5
6
18
15